**Ministru kabineta noteikumu projekta “Grozījumi Ministru kabineta 2013. gada 26. februāra noteikumos Nr. 112 “Emisijas kvotu piešķiršanas kārtība stacionāro tehnoloģisko iekārtu operatoriem”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta „Grozījumi 2013.gada 26.februāra Ministru kabineta noteikumos Nr.112 “Emisijas kvotu piešķiršanas kārtība stacionāro tehnoloģisko iekārtu operatoriem”” (turpmāk – Noteikumu projekts) mērķis ir nodrošināt Eiropas Parlamenta un Padomes 2018. gada 19. marta Direktīvas Nr. 2018/410, ar ko groza Direktīvu 2003/87/EK, lai sekmētu emisiju izmaksefektīvu samazināšanu un investīcijas mazoglekļa risinājumos, un Lēmumu (ES) 2015/1814 (turpmāk – Direktīva 2018/410) prasību pārņemšanu Latvijas normatīvajos aktos.  Noteikumu projekts stāsies spēkā Oficiālo publikāciju un tiesiskās informācijas likuma 7. panta otrajā daļā noteiktajā kārtībā. Savukārt ar Noteikumu projektu paredzēts, ka atsevišķi tā punkti stāsies spēkā 2021. gada 1. janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts sagatavots pēc Vides aizsardzības un reģionālās attīstības ministrijas (turpmāk - VARAM) iniciatīvas, lai nodrošinātu atsevišķu Direktīvas 2018/410 prasību pārņemšanu Latvijas normatīvajos aktos. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Eiropas Savienības emisijas kvotu tirdzniecības sistēmas (turpmāk – ES ETS) darbība Eiropas Savienības (turpmāk – ES) līmenī ir noteikta Eiropas Parlamenta un Padomes Direktīvā 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK (turpmāk – Direktīva 2003/87/EK). Eiropadome 2014.gada 24.oktobrī pieņēma secinājumus “Par klimata un enerģētikas politikas satvaru laikposmam no 2020.gada līdz 2030.gadam” (turpmāk – Eiropadomes secinājumi), nosakot nosacījumus KEPS2030 noteikto mērķu īstenošanai, t.sk. nosacījumu, ka ES ETS jāreformē, jānodrošina tā laba un efektīva funkcionēšana, kā arī nosaukti elementi, kas jāiekļauj reformā. VARAM ir atbildīga par ES ETS darbību Latvijā atbilstoši likuma “Par piesārņojumu” 32.1 pantā ietvertajam regulējumam.  Lai veicinātu emisiju samazināšanu visā ES, Eiropas Komisija ES ETS ceturtajam periodam (2021.-2030.gads) izstrādāja jaunas prasības, ko noteica ar Direktīvu 2018/410, lai nodrošinātu, ka labi funkcionējoša un reformēta ES ETS ir galvenais ES instruments siltumnīcefekta gāzu emisiju samazināšanas mērķa sasniegšanai. Ar Direktīvu 2018/410 veikti grozījumi Direktīvā 2003/87/EK, kas attiecināmi uz daļā uz ES ETS ceturtā perioda regulējumu: nosakot jaunas definīcijas ES ETS esošām un jaunām iekārtām, nosakot jaunu kārtību, kā groza piešķirto bezmaksas emisiju kvotu apjomu esošai iekārtai, iekļaujot jaunus nosacījumus attiecībā uz ES ETS ietvaros izveidojamajiem finansēšanas mehānismiem (t.i. inovācijas un modernizācijas fondi), piemērojot Eiropadomes secinājumos noteikto ikgadējo koeficientu maksimālo pieļaujamo emisiju robežvērtību samazināšanai, kā arī aktualizējot akreditācijas prasības ES ETS verificētājiem.  Pastāvošais tiesiskais regulējums paredz ES ETS funkcionēšanu trešajā periodā (2013.-2020. gads), bet ne ceturtajā periodā. Šobrīd Latvijas tiesību aktos nav pārņemtas visas Direktīvas 2018/410 normas. Tas nozīmē, ka Latvijā ES ETS ceturtajā periodā nefunkcionētu.  Direktīvā 2018/410 pieņemtie nosacījumi, kas attiecas uz ES ETS ceturto periodu jāpārņem Ministru Kabineta 2013. gada 26. februāra noteikumos Nr. 112 „Emisijas kvotu piešķiršanas kārtība stacionāro tehnoloģisko iekārtu operatoriem” (turpmāk – Noteikumi Nr. 112), lai nodrošinātu ES ETS funkcionēšanu Latvijā ES ETS ceturtā perioda ietvaros.  Noteikumu projekts nosaka:   1. Iekārtu saraksta izstrādi ES ETS ceturtajā periodā; 2. Jaunas ES ETS iekārtas definīciju atbilstoši ES ETS ceturtajam periodam; 3. Nosacījumus esošas iekārtas bezmaksas piešķiramo emisijas kvotu apjoma grozījumiem; 4. Papildu prasības ES ETS verificētāju akreditācijai; 5. ES ETS ceturtajā periodā izmantojamo sarakstu ar nozarēm un apakšnozarēm, kuras uzskatāmas par pakļautām oglekļa emisiju pārvirzes riskam.   Ar Noteikumu projekta 1. punktu jaunā redakcijā izteiktais spēka esošo noteikumu Nr. 112 3. punkts attiecas uz Latvijas iekārtu saraksta emisiju kvotu sadalei izstrādi ES ETS ceturtajā periodā. Eiropas Komisija pieņems lēmumu par Latvijas iekārtu saraksta emisijas kvotu sadalei 2021.–2025. gadā apstiprināšanu 2020. gada pirmajā pusē, kas nozīmē, ka iekārtu saraksts balstoties uz šo lēmumu visticamāk tiks izstrādāts 2020. gada otrajā pusē. Attiecīgi līdz 2021.-2025.gada iekārtu saraksta lēmuma pieņemšanai atsauce uz “iekārtu sarakstu” būs uz Latvijas iekārtu sarakstu emisijas kvotu sadalei 2013.-2030. gadam. 2020.gada otrajā pusē, kad spēkā būs abi saraksti, atsauce uz “iekārtu sarakstu” varētu attiekties uz abiem sarakstiem. Ja operators būs samazinājis jaudu vai pārtraucis/atsācis darbību 2020.gada laikā, atsauce lēmumu par piešķirtā emisijas kvotu apjoma grozījumiem pieņemšanu neietekmēs, jo Noteikumos Nr. 112 (17. un 25. punktā) ir norādīts, ka emisijas kvotu apjoms tiek grozīts ar nākamā gada 1.janvāri, un tad jau būs iestājies ES ETS ceturtais periods ar jauniem nosacījumiem un iekārtu sarakstu. Ja kāda jauna iekārta uzsāks savu normālu darbību vai kādai esošai iekārtai tiks palielināta jauda nākamajā dienā pēc noteikumu projekta spēkā stāšanās brīža, tad atsauce uz “iekārtu sarakstu” būtu uz Latvijas iekārtu sarakstu emisijas kvotu sadalei 2013.–2020. gadam, jo šajos gadījumos piešķirto emisijas kvotu apjoms ir jāgroza sākot ar iekārtas (izmainītās) darbības uzsākšanas dienu.  Direktīva 2018/410 izveidoja jaunu bezmaksas emisijas kvotu piešķīruma grozījumu veidu, kas balstīsies uz esošas iekārtas darbības līmeņa izmaiņām, nevis uz iekārtas jaudas maiņu, kā tas notika trešajā periodā. Attiecīgi, lai nodrošinātu, ka operatoriem ES ETS ceturtajā periodā pareizi tiek grozīts bezmaksas emisiju kvotu apjoms, ir nepieciešams grozīt Noteikumu Nr. 112 12. punktu. Būtiski pieminēt, ka šis jaunais grozījums stāsies spēkā 2021. gadā, kad sāksies ES ETS ceturtais periods.  Direktīva 2018/410 ietekmē ES ETS operatorus tiešā veidā, mainoties bezmaksas emisijas kvotu piešķiršanas nosacījumiem un tādejādi arī to daudzumam.  Direktīva 2018/410 aktualizē akreditācijas prasības, un balstoties uz Direktīvas 2018/410 pilnvaru, Eiropas Komisija izstrādāja Eiropas Komisijas Īstenošanas Regulu Nr. 2018/2067 par datu verifikāciju un verificētāju akreditāciju saskaņā ar Eiropas Parlamenta un Padomes Direktīvu 2003/87/EK (turpmāk – Regula 2018/2067). Šī regula aizstāj Komisijas Regulu Nr. 600/2012 par siltumnīcefekta gāzu ziņojumu un tonnkilometru ziņojumu verifikāciju un par verificētāju akreditāciju saskaņā ar Eiropas Parlamenta un Padomes Direktīvu 2003/87/EK (turpmāk – Regula Nr. 600/2012), nosakot siltumnīcefekta gāzu emisiju un tonnkilometru datu verifikāciju. Regulas Nr. 2018/2067 prasību iekļaušana Noteikumu projektā nodrošina datu verifikāciju un verificētāju akreditēšanas ES ETS sistēmā prasību īstenošanu.  Direktīva 2018/410 arī sniedz pilnvaru Komisijas Deleģētajai Regulai 2019/331, ar ko nosaka Savienības mēroga pārejas noteikumus saskaņotai bezmaksas emisijas kvotu iedalei saskaņā ar Eiropas Parlamenta un Padomes Direktīvas 2003/87/EK 10.a pantu (turpmāk – Regula 2019/331). Regula 2019/331 tagad ir piemērojama emisiju un darbības datu verifikācijai, kas ir ietverts Noteikumu projektā. Tomēr būtiski norādīt, ka Regulu Nr. 600/2012 turpina piemērot to emisijas un darbības datu verifikācijām, kuras īstenotas pirms 2019. gada 1. janvāra. |
| 3. | Projekta izstrādē iesaistītās institūcijas un publiskas personas kapitālsabiedrības | VARAM  Valsts vides dienests (turpmāk - VVD)  Valsts sabiedrība ar ierobežotu atbildību “Latvijas Vides, ģeoloģijas un meteoroloģijas centrs” (turpmāk - LVĢMC) |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | * Latvijas emisijas kvotu tirdzniecības sistēmas operatori, kuri veic kādu no likuma „Par piesārņojumu” 2. pielikumā minētajām darbībām un kuriem ir izsniegtas siltumnīcefekta gāzu emisijas atļaujas; * Kādā no Eiropas Savienības dalībvalstīm atbilstības novērtēšanas institūcijā vai Latvijā akreditēti vides verificētāji; * VARAM, VVD, LVĢMC un Latvijas Nacionālais akreditācijas birojs (turpmāk – LATAK) |
| 2. | Tiesiskā regulējuma ietekme uz tautsaimniecību un administratīvo slogu | Vērtējot Noteikumu projekta īstenošanas ietekmi uz administratīvajām procedūrām un to izmaksām, nav identificēts administratīvā sloga palielinājums.  Paredzams, ka pēc Noteikumu projekta apstiprināšanas LATAK būs nepieciešams veikt pārakreditācijas Latvijā akreditētiem vides verificētājiem. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ar Ministru kabineta 2019. gada 17. jūlija rīkojuma Nr. 381 “Par konceptuālo ziņojumu “Par bezmaksas emisijas kvotu piešķiršanu elektroenerģijas ražotājiem Eiropas Savienības emisiju tirdzniecības sistēmas 2021. - 2030. gada periodā”” (turpmāk – rīkojums Nr. 381) 2.punktu tika pieņemts lēmums neatbalstīt bezmaksas emisijas kvotu piešķiršanu elektroenerģijas ražošanai 2021.-2030. gadā. Ar rīkojumu Nr. 381 tika pieņemts lēmums par Direktīvas 2018/410 1. panta 15. punktā izteiktā Direktīvas 2003/87/EK 10.c panta prasībām, kuru ietvaros ES dalībvalstīm ir rīcības brīvība.  VARAM izstrādā likumprojektu “Klimata likums”, ar kuru tiks pārņemtas Direktīvas 2018/410 1. panta 13., 16. un 39. punkta prasības. Ar likumprojektu “Klimata likums” tiks precizēts un pilnveidots Latvijas klimata politikas juridiskais ietvars, kā arī iestrādāti likuma “Par piesārņojumu” panti, kas attiecas uz siltumnīcefekta gāzu emisiju samazināšanu, t.sk. ES ETS sistēmas darbību. Iekļaušanās Direktīvas 2018/410 3.panta termiņos ir atkarīga no likumprojekta izstrādes un saskaņošanas ilguma.  Balstoties uz Direktīvas 2018/410 pilnvarām, Eiropas Komisija ir pieņēmusi, un vēl turpina pieņemt, dažādus deleģētos aktus, lai noteiktu kārtību kādā funkcionēs ES ETS ceturtajā periodā. Saistībā ar bezmaksas emisijas kvotu piešķiršanu ir izdota Regula 2019/331, un š.g. otrajā pusē ES likumdevējs plāno pieņemt juridisko instrumentu – regulu saistībā ar jauno bezmaksas emisijas kvotu piešķīruma grozījumu veidu, kas balstās uz iekārtas darbības līmeņa maiņām. Noteikumus Nr. 112 būtu nepieciešams pielāgot abu minēto regulu prasībām, bet to nevar izdarīt, kamēr nav pieņemta regula saistībā ar bezmaksas emisijas kvotu piešķīruma grozījumu veidu, jo šī regula ir cieši saistīta ar Regulas 2019/331 saturu. Tādēļ nacionālā normatīvo aktu bāze, lai korekti un pareizi īstenotu regulas prasības, tiks pilnveidota tad, kad būs zināms abu deleģēto tiesību aktu saturs, un, ņemot vērā nepieciešamību samazināt normatīvisma slogu, ir plānots to apvienot ar likumprojekta “Klimata likums” izstrādi un virzību likumdošanas procesā.  VARAM atbilstoši likuma “Par piesārņojumu” 32.1 panta piektās daļas un pieci prim daļas noteiktajam deleģējumam izstrādā stacionāro tehnoloģisko iekārtu saraksta projektu, ar ko tiks pārņemtas Direktīvas 2018/410 1. panta 17. punkta prasības. |
| 2. | Atbildīgā institūcija | VARAM, VVD |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Noteikumu projekts sagatavots, lai nodrošinātu Direktīvas 2018/410, pārņemšanu Latvijas normatīvajos aktos līdz 2019. gada 9. oktobrim, kā arī, lai nodrošinātu tādu nacionālo normatīvo aktu bāzi, lai pareizi un korekti īstenotu Regulas Nr. 2018/2067 prasības. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2018. gada 14. marta Direktīva Nr. 2018/410/ES, ar ko groza Direktīvu 2003/87/EK, lai sekmētu emisiju izmaksefektīvu samazināšanu un investīcijas mazoglekļa risinājumos, un Lēmumu (ES) 2015/1814 | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 1. panta 7. punktā izteiktais 3. panta “h”apakšpunktus | Noteikumu projekta 2. punkts | Pārņemts pilnībā | Projekts neparedz stingrākas prasības |
| 1. panta 8. punktā izteiktais 3.d panta 3. punkts | Nav jāpārņem, jo nosacījumi attiecas tikai uz ES institūcijām |  |  |
| 1. panta 12. punktā izteiktā 9. panta otrā daļa | Attiecas uz Eiropas Komisiju.  Eiropas Komisija nosaka kopējo ES ETS ietvaros piešķiramo emisijas kvotu kopapjomu |  |  |
| 1. panta 14. punkta “a” apakšpunktā izteiktais 10.a panta 1. apakšpunkts | Attiecas uz Eiropas Komisiju |  |  |
| 1. panta 14. punkta “b” apakšpunktā izteiktais 10.a panta 2. apakšpunkts | Nav jāpārņem, jo nosacījumi attiecas tikai uz ES institūcijām |  |  |
| 1. panta 14. punkta “d” apakšpunktā izteiktais 10.a panta 5. apakšpunkts | Attiecas uz Eiropas Komisiju |  |  |
| 1. panta 14. punkta “e” apakšpunktā izteiktais 10.a panta 5a un 5b apakšpunkts | Attiecas uz Eiropas Komisiju |  |  |
| 1. panta 14. punkta “f” apakšpunktā izteiktais 10.a panta 6. apakšpunkts | Latvija šo nosacījumu neizvēlas |  |  |
| 1. panta 14. punkta “g” apakšpunktā izteiktais 10.a panta 7. apakšpunkts | Attiecas uz Eiropas Komisiju |  |  |
| 1. panta 14. punkta “h” apakšpunktā izteiktais 10.a panta 8. apakšpunkts | Attiecas uz Eiropas Komisiju |  |  |
| 1. panta 14. punkta “i” apakšpunktā izteiktais 10.a panta 9. apakšpunkts | Attiecas uz Grieķiju |  |  |
| 1. panta 14. punkta “m” apakšpunktā izteiktais 10.a panta 20. apakšpunkts | Noteikumu projekta 3. punkts | Pārņemts pilnībā | Projekts neparedz stingrākas prasības |
| 1. panta 14. punkta “n” apakšpunktā izteiktais 10.a panta 21. apakšpunkts | Attiecas uz Eiropas Komisiju |  |  |
| 1. panta 15. punktā izteiktais 10.b panta 12., 3. punkts | Attiecas uz Eiropas Komisiju |  |  |
| 1. panta 15. punktā izteiktais 10.b panta 5. punkts | Attiecas uz Eiropas Komisiju |  |  |
| 1. panta 20. punktā izteiktais 12. panta 4. punkts | Latvija šo nosacījumu neizvēlas |  |  |
| 1.panta 22.punktā izteiktais 14.panta 1.punkts | Attiecas uz Eiropas Komisiju |  |  |
| 1.panta 23.punktā izteiktā 15. panta ceturtā un piektā daļa | Noteikumu projekta 4.punkts | Pārņemts pilnībā | Projekts neparedz stingrākas prasības |
| 1.panta 24.punktā izteiktais 16.panta 12.punkts | Attiecas uz Eiropas Komisiju |  |  |
| 1.panta 25.punktā izteiktais 19.panta 3.punkts | Attiecas uz Eiropas Komisiju |  |  |
| 1.panta 26.punkta “a” apakšpunktā izteiktais 21.panta 1.punkts | Attiecas uz Eiropas Komisiju |  |  |
| 1.panta 26.punkta “b” apakšpunktā izteiktais 21.panta 4.punkts | Attiecas uz Eiropas Komisiju |  |  |
| 1.panta 27.punktā izteiktais 22.pants | Attiecas uz Eiropas Komisiju |  |  |
| 1.panta 28.punktā izteiktais 22a. pants | Attiecas uz Eiropas Komisiju |  |  |
| 1.panta 29.punktā izteiktais 23.pants | Attiecas uz Eiropas Komisiju |  |  |
| 1. panta 30. punkta “a” apakšpunktā izteiktais 24. pants | Latvija šo nosacījumu neizvēlas |  |  |
| 1. panta 30. punkta “b” apakšpunktā izteiktā 24. panta 3. punkta otrā daļa | Attiecas uz Eiropas Komisiju |  |  |
| 1.panta 31.punkta “a” apakšpunktā izteiktais 24.a panta 1.punkts | Attiecas uz Eiropas Komisiju |  |  |
| 1. panta 33. punktā izteiktais 25.a panta 1. punkts | Attiecas uz Eiropas Komisiju |  |  |
| 1. panta 34. punktā izteiktā 27. panta 3. punkta otrā daļa | Attiecas uz Eiropas Komisiju |  |  |
| 1. panta 35. punktā izteiktais 27.a pants | Latvija šo nosacījumu neizvēlas |  |  |
| 1. panta 36. punktā izteiktais 28.c pants | Attiecas uz Eiropas Komisiju |  |  |
| 1. panta 37. punktā izteiktais 30. pants | Attiecas uz Eiropas Komisiju |  |  |
| Attiecīgā ES tiesību akta datums, numurs un nosaukums | Komisijas 2018. gada 19. decembra Īstenošanas regula Nr. 2018/2067 par datu verifikāciju un verificētāju akreditāciju saskaņā ar Eiropas Parlamenta un Padomes Direktīvu 2003/87/EK | | |
| A | B | C | D |
| 2. pants | Noteikumu projekta 4. punkts | Pārņemts pilnībā | Projekts neparedz stingrākas prasības |
| Attiecīgā ES tiesību akta datums, numurs un nosaukums | Eiropas Komisijas 2019. gada 15. februāra Deleģētais lēmums 2019/708, ar ko papildina Eiropas Parlamenta un Padomes Direktīvu 2003/87/EK, 2021.–2030. gada periodam nosakot sarakstu ar nozarēm un apakšnozarēm, kuras uzskatāmas par pakļautām oglekļa emisiju pārvirzes riskam. | | |
| A | B | C | D |
| 1. pants | Noteikumu projekta 8. punkts | Pārņemts pilnībā | Projekts neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Ar noteikumu projektu ir pārņemtas Direktīvas 2018/410 prasības: 1. panta 7. punktā izteikto 3. panta “h” apakšpunktu;  1. panta 12. punktā izteikto 9. panta otro daļu;  1. panta 14. punkta “m” apakšpunktā izteikto 10.a panta 20. apakšpunktu;  1. panta 17. punktā izteikto 11. panta 1. punkta otro rindkopu;  1. panta 23. punktā izteikto 15. panta ceturto daļu.  Direktīvas 2018/410 1. panta 14. punkta “f” apakšpunktā izteiktais 10.a panta 6. apakšpunkts netiek pārņemts. Šobrīd, kā konstatēts Komisijas 2019.gada 17.decembra ziņojumā Eiropas Parlamentam un Padomei par Eiropas CO2 tirgus darbību, netiešo izmaksu kompensācija pastāv tikai 11 ES dalībvalstīs. Kā norādīts Komisijas pamatnostādnē par atsevišķiem valsts atbalsta pasākumiem saistībā ar siltumnīcefekta gāzu emisiju kvotu tirdzniecības sistēmu pēc 2012. gada (turpmāk – pamatnostādne), ja netiešo izmaksu kompensācija nav mērķtiecīga, tā var ierobežot motivāciju samazināt emisijas, ieviest inovācijas nozarē, un novest līdz tam, ka emisiju samazināšanas izmaksas segs citas ekonomikas nozares. Papildus, pamatnostādnē Komisija norāda, ka pastāv liela iespēja, ka valsts atbalsts veicinās tirgus kropļošanu, it īpaši reģionāli un starp dalībvalstīm. Secīgi ‑ Latvija neplāno sniegt valsts atbalstu netiešo izmaksu kompensāciju veidā.  Direktīvas 2018/410 1. panta 20. punktā izteiktais 12. panta 4. punkts netiek pārņemts, jo emisijas kvotu anulēšana no kopējā izsolāmo emisijas kvotu daudzuma, ja ES dalībvalsts teritorijā papildu valsts pasākumu dēļ tiek slēgta elektroenerģijas ražošanas jauda, negatīvi iespaidotu Latvijas budžeta ieņēmumus.  Direktīvas 2018/410 1. panta 30. punkta “a” apakšpunktā izteiktais 24. pants netiek pārņemts, jo Latvija līdz šim nav piemērojusi emisijas kvotu tirdzniecību darbībām un siltumnīcefektu izraisošām gāzēm, kuras nav uzskaitītas likuma “Par piesārņojumu” 2. pielikumā, un pēc attiecīgo kritēriju izvērtēšanas, to iekļaušana ES ETS ceturtajā periodā nebūtu izmaksefektīva.  Direktīvas 2018/410 1. panta 35. punktā izteiktais 27.a pants netiek pārņemts, jo Latvija neplāno no ES ETS izslēgt operatorus, kas emitē mazāk nekā 2 500 tonnas CO2 ekvivalenta gadā, ņemot vērā, ka tas palielinās ne-ETS sektora emisijas pret kopējo Latvijas emisiju apjomu. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | |
| Cita informācija |  | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | |
| Projekts šo jomu neskar. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība ir nodrošināta saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1 apakšpunktu, sabiedrības pārstāvjus aicinot līdzdarboties, rakstiski sniedzot viedokli par noteikumu projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu VARAM tīmekļvietnē. |
| 2. | Sabiedrības līdzdalība projekta izstrādē | Noteikumu projekts publicēts VARAM tīmekļvietnē 2019. gada 14. jūnijā. ([www.varam.gov.lv](http://www.varam.gov.lv/lat/likumdosana/normativo_aktu_projekti/klimata_parmainu_joma/?doc=27525)) |
| 3. | Sabiedrības līdzdalības rezultāti | Ieteikumi vai komentāri netika saņemti. |
| 4. | Cita informācija | Noteikumu projekts tika saskaņots ar VVD, LATAK un LVĢMC. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VARAM, VVD, LATAK |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projektā iekļautie nosacījumi var radīt ietekmi uz pārvaldes funkcijām, tomēr tas neietekmēs institucionālo sistēmu.  Noteikumu projektā iekļauto nosacījumu izpildei nav nepieciešams veidot jaunas institūcijas, likvidēt vai reorganizēt esošās institūcijas.  Noteikumu projektā iekļauto nosacījumu izpilde neatstās ietekmi uz cilvēkresursiem.  Noteikumu projekta izpildē iesaistītās institūcijas noteikumu projektā iekļautos pasākumu nodrošinās piešķirto valsts budžeta līdzekļu ietvaros. |
| 3. | Cita informācija | Nav |

Vides aizsardzības un reģionālās attīstības ministrs Juris Pūce

Leimane 67026528

Liza.Leimane@varam.gov.lv